cinavu

cinavu(祈納福)
aicu a cinavu mavan a kinatjenglayan a keman nasePaiwanzuku a caucau, nu secengceng tu izua papucekelj a pupalisian numangtjez a tjasiparaljaljak a tjaqaljaqalja katua nu izua napazangal a kinaqepuqepuan, mavan cu a cinavu a sipakaleva a sipai’adja sakamaya. 

maretimaljimalji a sinipaluveluvan na tjaraqinaljanaljanan natjarakinaizuazuanan. aza paluveluv na “cinavu” tjaliav a puvutjuljan, saka pupaljuan, qinemu a vaqu a padai a sicavu tua vutjulj, ljavilu a sinan talataladjan a cavu saka avan azua ladruadruq a ngat a sinan casacasavan a viaq, saka vengetji anga ta qadjai, nu makacavu kesain tu 30 nu pung a zikangan, pai mavan azua qemacuvung anga itjen.
aicu a ljavilu a asav katua kitaladj a kakanen maqati a tjasipaseljang a keman, inika amin a salum aravac, maqati uta pusaladj a semananguaq tua tjakinanan. manasika nu izua su zikang a sema qinaljan a kicapilj tua palisian, paqayamu anga pai a keman, tjara kisun a tjengelai sa sun a padjalim!!

aicu a naparunamaya tua “cinavu” a “qavai”, azua sinikamaretimalji, mavan azua tuki qinemu tuki pinaisuan kemuda, mapacun tu ita ita a namalipukupukuan a vaqu a “cinavu”, saka azua “qavai” djuadjuai nu tjakanen. ljakua tucu a maumaumalj a zidai, tjamekedrikedri anga a sinikamaretimalji nua “cinavu” katua “qavai”.